
Prolog

Store St. Bernards pass, Wallisalpene

Mai 1800

Et vindkast pisket opp snøen så den danset rundt hovene på hesten Styrie, og den vrinsket nervøst og stampet utenfor sporet, før rytteren smekket med tungen et par ganger og fikk roet den ned. Napoleon Bonaparte, franskmennenes keiser, trakk opp kraven på den lange frakken sin og myste utover sletten. Mot øst kunne han så vidt skimte det ujevne omrisset av Mont Blanc.

Han lente seg forover i salen og klappet Styries nakke. «Du har opplevd verre ting, gamle venn.»

Styrie var en araberhingst som Napoleon hadde fanget under felttoget mot Egypt to år tidligere, og en ypperlig krigshest, men kulde og snø var ikke noe for dens gemytt. Født og avlet opp i ørkenen som den var, var Styrie vant til å bli pepret med sand, ikke is.

Napoleon snudde seg og signaliserte til tjeneren sin, Constant, som sto tre meter bak ham, med flerfoldige muldyr. Og bak ham igjen, flere kilometer nedover det buktende tråkket, var de førti tusen soldatene som tilhørte Napoleons reservearmé, sammen med hestene, muldyrene og ammunisjonsvognene.

Constant slapp ledermuldyret og skyndte seg forover. Napoleon gav ham tømmene til Styrie, før han steg ned og strakte på beina i den dype snøen.

«La oss gi ham en hvilepause,» sa Napoleon. «Jeg tror det er skoen som plager ham igjen.»

«Jeg skal se på den, general.» Hjemme foretrakk Napoleon å bli titulert førstekonsul, men general ute i felten. Han fylte lungene med luft, trakk hatten, sin blå bicorne, godt ned over hodet og stirret opp mot granittspirene over dem.

«Det er en deilig dag, Constant. Ikke sant?»

«Det er vel det, general,» mumlet tjeneren.

Napoleon smilte for seg selv. Constant hadde vært hos ham i mange år, og var en av de få underordnede som kunne tillate seg en smule sarkasme. Constant var tross alt en gammel mann, tenkte han, som kulden tæret på.

Napoleon Bonaparte var middels høy, med kraftig hals og brede skuldre. Han hadde en rett nese over en fast munn og bestemt hake, og øynene var grå og stikkende, som om de kunne se tvers igjennom alt rundt ham, både mennesker og alt annet.

«Har du hørt noe fra Laurent?» spurte han Constant.

«Nei, general.»

Divisjonens general, eller generalmajor, var Arnaud Laurent, en av Napoleons mest betrodde kommandører, og en nær venn, som dagen før hadde ledet skvadronen med soldater dypere inn i passet på et speideroppdrag. Uansett hvor usannsynlig det var at de skulle støte på en fiende her oppe, så hadde Napoleon tidlig lært å forberede seg på det umulige. Altfor mange store menn var blitt felt av å handle ut fra antakelser. Her oppe var det imidlertid været og terrenget som var deres verste fiende.

I en høyde av 2 472 meter over havet hadde Store Sankt Bernhards pass vært en korsvei for reisende gjennom mange hundre år. Passet lå på grensen mellom Sveits, Italia og Frankrike i Wallisalpene og hadde sett sin del av armeer: gallerne i 390 før Kristus, på vei til å knuse Roma; Hannibals berømte elefanter, som krysset passet i 217 før Kristus; Karl den store i år 800, som returnerte fra Roma etter å ha blitt kronet til den første hellige romerske keiser.

Passende selskap, tenkte Napoleon for seg selv. Selv en av hans forgjengere, Pipin den lille, kongen av Frankrike, hadde krysset alpene i år 753, på sin vei til å møte pave Stefan II.

Men der hvor andre konger har feilet i storhet, vil jeg seire, minnet Napoleon seg selv på. Hans rike ville vokse mer enn dem som kom før ham, kunne ha drømt om. Ingenting skulle stå i veien for ham. Ingen armeer, ikke noe uvær, ingen fjell –og så visst ikke noen obsternasige østerrikere.

Ett år tidligere, mens han og armeen hans la under seg Egypt, hadde østerrikerne freidig tatt tilbake italiensk land som var blitt annektert til Frankrike i Campo Formio-traktaten. Deres seier ville bli kortvarig. De ville verken forvente et angrep så tidlig på året, ei heller tenke seg at noen hær ville forsøke å krysse alpene om vinteren. Og med god grunn.

Med sine ruvende steinvegger og slyngende, dype elvedaler, var Wallisalpene et geografisk mareritt for enslige reisende, for ikke å snakke om en hær på førti tusen soldater. Siden september hadde det falt ni meter med snø i passet, og temperaturen lå vanligvis på under null grader. Snødriver høye som menn raget over dem i hver en sving og truet med å begrave dem og hestene. Selv på de mest solfylte dagene lå tåken over bakken til langt utpå ettermiddagen. Vindstormer kom feiende uten varsel og forvandlet en rolig dag til et piskende mareritt av snø og is som gjorde det umulig å se en meter foran seg. Og mest skrekkinnjagende av alt var snørasene –fosser av snø, noen ganger flere kilometer brede, som kom brølende nedover fjellsiden og begravde alle og enhver som var uheldige nok til å befinne seg i veien for dem. Så langt hadde Gud bestemt seg for å spare alle bortsett fra to hundre av Napoleons menn.

Han snudde seg mot Constant. «Og kvartermesterens rapport?»

«Her, general.» Tjeneren trakk en papirrull fram fra frakken sin og rakte den til Napoleon, som skumleste tallene. En armé trengte riktignok føde for å kjempe. Hittil hadde mennene hans konsumert 19 817 flasker med vin, ett tonn ost og nærmere 800 kilo kjøtt.

Forover i passet lød det et rop fra eskortene: «Laurent, Laurent…!»

«Endelig,» mumlet Napoleon.

En gruppe på tolv ryttere dukket opp i den virvlende snøen. De var sterke soldater, de beste han hadde, akkurat som deres kommandør. Ingen av dem satt foroverbøyd i salen, men red rakrygget, med hodet høyt. Generalmajor Laurent fikk hesten sin til å stoppe foran Napoleon, salutterte ham og steg deretter ned. Napoleon omfavnet ham, før han tok et skritt tilbake og gjorde tegn til Constant, som skyndte seg fram og rakte Laurent en flaske konjakk. Laurent tok en slurk, og så en til, og rakte flasken tilbake.

«Rapporter, gamle venn,» sa Napoleon.

«Vi har tilbakelagt tretten kilometer, sir. Ingen tegn til fiendtlige styrker. Været er lettere i lavlandet, og snømengden minker. Det kommer bare til å bli lettere framover.»

«Bra… meget bra.»

«Det er én ting som er verdt å merke seg,» sa Laurent og la en hånd på Napoleons albue og styrte ham noen få skritt unna. «Vi har funnet noe, general.»

«Og har du noe imot å utdype hva dette noe er?»

«Det ville være bedre om du så det med egne øyne.»

Napoleon gransket Laurents ansikt; det var et glimt av undertrykt forventning i øynene hans. Han hadde kjent Laurent siden de begge var seksten år og avtjente som løytnanter i La Fère-artilleriet. Laurent var ikke tilbøyelig til verken å overdrive eller la seg begeistre. Det han hadde funnet, måtte være av betydning.

«Hvor langt?» spurte Napoleon.

«En fire timers ridetur.»

Napoleon så opp mot himmelen. Det var sent på ettermiddagen allerede. Over fjelltoppene kunne han se flere mørke skyer. En storm nærmet seg. «Ja vel,» sa han og klappet Laurent på skulderen. «Vi fortsetter i grålysningen.»

Napoleon sov i fem timer, som han hadde for vane, og stod opp klokken seks, før daggry. Han spiste frokost og leste nattens befalinger fra brigadens kommandører mens han drakk en bitter, svart te. Laurent troppet opp med skvadronen sin like før klokken sju, og de la i vei nedover dalen og fulgte tråkket som Laurent hadde gått opp dagen før.

Nattens storm hadde tilført lite nysnø, men den sterke vinden hadde laget nye snødriver –høye, hvite vegger som dannet en fjellkjede omkring Napoleon og hans ryttere. Hestene prustet så frostrøyken dampet i luften, og hovene sparket puddersnøen høyt opp i luften for hvert skritt. Napoleon lot Styrie lede seg selv, og stolte på at araberhingsten ville finne veien, mens han stirret fascinert på snødrivene som vinden hadde skapt.

«Litt nifst, eller hva, general?» spurte Laurent.

«Det er stille,» mumlet Napoleon. «Jeg har aldri hørt en slik stillhet før.»

«Det er vakkert,» sa Laurent seg enig. «Og farlig.» Som et slagfelt, tenkte Napoleon. Bortsett fra når han lå i sengen sammen med Josefine, følte han seg mer hjemme på slagfeltet enn noe annet sted. Brølet fra kanonene, knallene fra muskettene som ble avfyrt, lukten av krutt i luften… Han elsket alt ved det. Om bare noen få dager, tenkte han, bare vi kommer oss ut av disse fordømte fjellene… Han smilte for seg selv.

Forut løftet rytteren som ledet dem, armen over hodet og gjorde tegn til at de skulle stoppe. Napoleon så på mens mannen steg ned fra hesten sin og tråkket forover i den dype snøen mens han la hodet bakover og skannet snødrivene. Han forsvant rundt en sving i tråkket.

«Hva er det han ser etter?» spurte Napoleon.

«Daggry er et av de verste tidspunktene for snøras,» svarte Laurent. «Over natten har vinden frosset det øverste laget av snøen og gjort den hard, mens pudderet under er like mykt. Når solen treffer skaren, begynner den å smelte. Ofte er lyden den eneste advarselen vi får –som om Gud selv brøler til oss fra himmelen.»

Etter noen få minutter dukket rytteren opp igjen. Han sendte Laurent et klarsignal, før han steg opp på hesten og fortsatte videre.

De red i to timer til, fulgte den svingete kursen nedover dalen mot foten av fjellene. Snart kom de inn i en smal kløft med skarp, grå granitt iblandet is. Lederen signaliserte at de skulle stoppe igjen, og steg ned fra hesten. Laurent gjorde det samme, etterfulgt av Napoleon.

Napoleon så seg omkring. «Her?»

Generalmajoren hans smilte hemmelighetsfullt. «Her, general.» Laurent hektet av et par oljelamper fra salen sin. «Følg etter meg.»

De fortsatte nedover tråkket, passerte de seks hestene foran dem, der rytterne stod i giv akt for sin general. Napoleon nikket høytidelig til hver soldat på rad, inntil han nådde toppen av kolonnen, der han og Laurent stanset. Noen få minutter gikk før en soldat –rytteren som hadde ledet an –dukket opp fra en stein som stakk ut til venstre for dem, og tråkket tilbake gjennom snøen og mot dem.

Laurent sa: «Du husker kanskje sersjant Pelletier, general?»

«Selvfølgelig,» svarte Napoleon. «Jeg overlater ledelsen til deg, Pelletier. Vis vei.»

Pelletier hilste til luen, grep en taukveil fra salen sin og gikk utenfor tråkket, fulgte sporene han nettopp hadde laget gjennom de høye snødrivene. Han ledet dem oppover skråningen til foten av en granittvegg, der han snudde seg sidelengs og gikk femti meter til før han stoppet utenfor en rettvinklet nisje i fjellet.

«Flott sted, Laurent. Hva er det jeg ser på?» spurte Napoleon.

Laurent nikket til Pelletier, som hevet musketten over hodet og smelte den butte enden inn i steinen. I stedet for smellet av tre mot stein hørte Napoleon lyden av is som knuste. Pelletier slo fire ganger til, inntil en vertikal flenge var synlig i fasaden. Den var en drøy halvmeter bred og nesten to meter høy.

Napoleon tittet inn, men kunne ikke se annet enn mørke.

«Så vidt jeg kan forstå,» sa Laurent, «er denne inngangen dekket av buskas og slyngplanter om sommeren, mens om vinteren dekker snødrivene den til. Jeg antar at det finnes en vannkilde der inne et eller annet sted som forklarer det tynne islaget. Det dannes sannsynligvis hver natt.»

«Interessant. Og hvem fant den?»

«Det gjorde jeg, general,» svarte Pelletier. «Vi hadde stoppet for å hvile hestene, og jeg måtte… vel, jeg følte trang til…»

«Jeg forstår, sersjant. Fortsett, er du snill.»

«Vel, jeg antar at jeg gikk litt for langt, general. Da jeg var ferdig, lente jeg meg mot steinen for å hente meg inn, og isen gav etter bak meg. Jeg gikk så vidt innenfor, og jeg tenkte ikke noe særlig over det før jeg fikk øye på… Vel, jeg skal la deg se selv, general.»

Napoleon snudde seg mot Laurent. «Har du vært der inne?»

«Ja, general. Jeg og sersjant Pelletier. Ingen andre.»

«Nå vel, Laurent, da følger jeg etter deg.»

Hulens inngang fortsatte seks meter til og ble stadig smalere, inntil de gikk sammenkrøpet. Plutselig åpnet tunnelen seg, og Napoleon oppdaget at han stod oppreist i en stor hule. Etter å ha gått inn før ham, gikk Laurent og Pelletier til side for å slippe ham forbi, og så hevet de lyktene sine, slik at lysskinnet flakket gyllent over veggene.

Grotten var røft regnet femten ganger tjue meter, og var et isslott, idet veggene og bunnen var dekket av is som var flere meter tykk enkelte steder, og andre steder så tynn at Napoleon kunne se en svak skygge av grå stein under den. I motsetning til veggene og gulvet var isen i taket ujevn og reflekterte lyset fra lyktene som en stjernespekket himmel. Fra dypet av grotten lød lyden av dryppende vann, og enda fjernere hviskingen fra vinden.

«Praktfullt,» mumlet Napoleon.

«Her er hva Pelletier fant like innenfor inngangen,» sa Laurent og beveget seg mot veggen. Napoleon gikk bort til det Laurent lyste på med lykten sin, en gjenstand på bakken. Det var et skjold.

Skjoldet var omtrent halvannen meter høyt og en halv meter bredt og laget av vidjekvister som var formet til et åttetall og dekket av lær, og deretter påmalt svarte og røde, flettede ruter.

«Det er antikt,» mumlet Napoleon.

«Minst to tusen år, er mitt anslag,» sa Laurent. «Historiekunnskapene mine er ikke hva de en gang var, men jeg mener at det kalles gerron. Det ble brukt av persernes infanterisoldater.»

«Mon dieu…»

«Og det er mer, general. Denne veien.»

Mens han snodde seg gjennom skogen av stalaktittsøyler, ledet Laurent ham videre inn i grotten og til en ny tunnelinngang, denne gangen en røff oval som reiste seg nærmere halvannen meter.

Bak dem hadde Pelletier sluppet taukveilen, og nå knyttet han den ene enden rundt foten av en søyle i lyset fra oljelampen.

«Vi skal altså nedover?» spurte Napoleon. «Ned i helvetets dyp?»

«Ikke i dag, general,» svarte Laurent. «Tvers over.»

Laurent siktet lykten sin innover i tunnelen. En halvmeter innenfor fantes en isbro, drøyt en halv meter bred, som strakte seg over en bresprekk før den forsvant inn i en annen tunnel.

«Har du krysset den?» spurte Napoleon.

«Den er ganske stødig. Det er stein under isen. Man skal likevel ikke være altfor sikker.»

Han sikret taulinen først omkring Napoleons liv, deretter sitt eget. Pelletier gav ham den knyttede tauenden og et siste rykk og nikket til Laurent, som sa: «Vær forsiktig med hvor du setter foten, general,» og steg inn i tunnelen. Napoleon ventet en liten stund før han fulgte etter.

De tok seg langsomt framover over bresprekken. Halvveis over kikket Napoleon over kanten, men så ikke noe annet enn et svart hull, der de gjennomskinnelige, blå isveggene skrånte nedover mot mørket.

Til slutt nådde de den andre siden. Der fulgte de den neste tunnelen, som fortsatte seks meter i sikksakk og inn i en ny hule av is, mindre enn den første, men med et høyt og hvelvet tak. Mens han holdt lykten opp foran seg, gikk Laurent til midten av grotten og stoppet ved siden av noe som så ut som et par isdekte stalagmitter. Hver av dem var tre– fire meter høye og avrundet øverst.

Napoleon nærmet seg den ene. Så stanset han. Han knep øyene sammen. Dette var ikke en stalagmitt, innså han, men en solid søyle av is. Han la håndflaten mot den og lente seg nærmere.

Og stirret rett inn i det gylne ansiktet til en kvinne.


Kapittel 1

Great Pocomoke Swamp, Maryland

I dag

Sam Fargo reiste seg opp og kastet et blikk bort på sin kone, som stod til livet i sydende, svart gjørme. De knallgule vadestøvlene hennes framhevet det skinnende kastanjebrune håret. Hun merket blikket hans, snudde seg mot ham, spisset munnen og blåste vekk noen hårstrå fra kinnet sitt. «Og hva er det liksom du smiler av, Fargo?» spurte hun.

Da hun tok på seg vadestøvlene for første gang, hadde han begått den feilen å antyde at hun så ut som en fisker, og hadde fått et drepende blikk. Han skyndte seg å tilføye «sexy» til beskrivelsen sin, men til ingen nytte.

«Deg,» svarte han nå. «Du ser deilig ut –Longstreet.» Når Remi var irritert på ham, brukte hun etternavnet hans; han svarte alltid igjen ved å bruke pikenavnet hennes.

Hun løftet armene, dekket til albuene i slam, før hun sa med et dårlig skjult smil: «Du er gal. Ansiktet mitt er oppspist av mygg, og håret mitt er paddeflatt.» Hun klødde seg på kinnet og etterlot en søleklatt.

«Det er bare en del av sjarmen din.»

«Løgner.»

Til tross for avskyen hun viste, visste Sam at Remi var både tøff og sta. Når hun først hadde satt seg et mål, ville ikke noen form for ubehag ta motet fra henne.

«Vel,» sa hun, «jeg må ærlig innrømme at du ser ganske kjekk ut selv.»

Sam lettet på Panamahatten og fortsatte jobben med å grave vekk gjørme rundt hele lengden av et nedsenket treverk, som han håpet var lokket på en kiste.

De siste tre dagene hadde de vasset rundt i sumpen på leting etter en ledetråd som kunne vise at de ikke var fullstendig på villspor. Ingen av dem hadde noe imot et godt villspor –når man jaktet på skatter, var det gjerne uunngåelig –men det var alltid bedre å finne skatten til slutt.

I dette tilfellet var skattejakten basert på en obskur legende. Mens det ble sagt at buktene i nærheten av Chesapeake og Delaware inneholdt nesten fire tusen skipsvrak, var skatten Sam og Remi var ute etter, landfast. En måned tidligere hadde Ted Frobisher, en kollega og skattejeger som for lengst hadde lagt opp for å konsentrere seg om antikvitetsbutikken sin i Princess Anne, sendt dem en brosje med en interessant opprinnelse.

Den pæreformete brosjen av gull og jade skulle ha tilhørt en lokal kvinne ved navn Henrietta Bronson, et av de første ofrene til den notoriske forbrytersken Martha «Patty» (alias Lucretia) Cannon.

Ifølge legenden var Martha Cannon en tøff og hensynsløs kvinne som på 1820-tallet ikke bare voktet grensen mellom Delaware og Maryland med gjengen sin, og robbet og myrdet både rike og fattige, men også drev et herberge i det som da ble kalt Johnson’s Corners, og i dag heter Reliance.

Cannon lokket reisende inn i etablissementet sitt, der hun bevertet dem, underholdt dem og tilbød dem en seng. Da gjestene hadde gått til ro, tok hun livet av dem. Hun lempet likene deres i kjelleren, frastjal de døde alt som var av verdi, og stablet dem som vedkubber inni et hjørne, inntil hun hadde skaffet seg nok til å rettferdiggjøre en tur med hest og vogn til en skog i nærheten, hvor hun dumpet dem i en massegrav. Selv så grusomt som dette var, skulle Cannon senere begå hva mange anså som den verste forbrytelsen av alle.

Cannon anla noe mange lokale historikere har døpt «en omvendt underjordisk jernbane». Hun kidnappet frigjorte slaver og holdt dem bundet og bastet i herbergets mange hemmelige rom og det provisoriske fangehullet i kjelleren før hun i nattens mulm og mørke smuglet dem ned til Cannon’s Ferry, der de ble solgt og lastet om bord i skip som seilte nedover Nanticoke River, med kurs for Georgias slavemarkeder.

I 1829 pløyde en arbeider et jorde på en av Cannons gårder og avdekket flere delvis råtnede lik. Cannon ble raskt anklaget for fire tilfeller av mord, funnet skyldig og dømt til fengsel. Fire år senere ble hun funnet død i cellen sin, etter hva de fleste anså var selvmord ved hjelp av arsenikk.

I de etterfølgende årene vokste både Cannons forbrytelser og hennes siste skjebne til en myte, alt fra påstanden om at Cannon hadde flyktet fra fengselet og fortsatte å myrde og stjele til hun var godt opp i nittiårene, til spøkelseshistorier om at gjenferdet hennes fremdeles vandret rundt omkring på Delmarva-halvøya og overfalt intetanende turgåere. Det de fleste derimot var enige om, var at Cannons bytte –som hun tilsynelatende bare hadde brukt en brøkdel av –aldri var blitt funnet. Beregninger viste at skatten ville beløpe seg til et sted mellom 100000  og 400000 dollar omregnet til dagens verdi.

Sam og Remi hadde selvsagt hørt legenden om Patty Cannons skatt, men manglet viktige spor, og hadde arkivert saken under «en vakker dag». Da Henrietta Bronsons brosje dukket opp med en nøyaktig dato for å begynne letingen, hadde de bestemt seg for å prøve å løse mysteriet.

Etter å ha gransket av Pocomokes historiske topografi ned til minste detalj, og deretter kartlagt Cannons angivelige skjulesteder og sammenliknet dem med hvor brosjen var blitt funnet, hadde de begrenset søkeområdet til et omfang av tre kvadratkilometer, som for det meste lå dypt under denne sumpen, en labyrint av mosedekte sypresser og overgrodd torv. Ifølge undersøkelsen deres inneholdt dette området, som på 1820-tallet hadde vært tørt land, ett av Cannons skjulesteder –et falleferdig skur.

Interessen for Cannons skatt hadde ingenting med pengene å gjøre –i hvert fall ikke for deres egen skyld. Da de fikk høre historien for første gang, var Sam og Remi skjønt enige om at dersom de skulle være så heldige å finne skatten, skulle mesteparten av utbyttet gå til the National Underground Railroad Freedom Center i Cincinnati, Ohio, en ironi som de følte seg sikre på at Cannon ville ha rast over hvis hun fremdeles hadde vært i live. Eller gjøre gjenferdet hennes rasende, hvis de var så heldige.

«Remi? Hvordan er det diktet… det om Cannon?» ropte Sam. Remi hadde et nærmest fotografisk minne for detaljer, både obskure og relevante.

Hun tenkte seg om, før hun resiterte:

«Hush your mouth

Go to sleep

OId Patty Ridenour take you back deep

Got a gang of seven

Taking slave and free

Riding day and night

On her coal-black steed.»

«Sånn var det, ja,» svarte Sam.

Rundt dem stakk de avdekte røttene på sypressene opp fra vannet som klørne til en stor, bevinget dinosaur. Uken før hadde en storm feid over halvøya og etterlatt seg hauger av greiner og kvister, som sammenraskede beverdammer. Over hodene deres våknet trekronene til liv i en symfoni av skrik og kvitter og flagrende vinger. Av og til kunne Sam, som var en ivrig fuglekikker, gjenkjenne en trillende tone og rope ut fuglens navn til Remi, som belønte ham med et smil og et: «Så fint, da.»

Sam fant ut at øvelsen hjalp ham når han satt ved pianoet, som han spilte «ut fra gehør», noe han hadde etter sin mor. Remi hadde på sin side fått et godt grep om fiolinspillet, som hun nyttiggjorde seg av under deres stadige og impulsive duetter.

Til tross for sin bakgrunn som ingeniør var Sam en intuitiv «høyre hjernehalvdelstenker», mens Remi som erfaren antropolog og historiker fra Boston College var en jordnær logiker som i større grad benyttet venstre hjernehalvdel. Selv om dikotomien gjorde dem til et avbalansert og kjærlig par, førte det også til livlige diskusjoner innenfor alle slags emner, om alt fra hva som hadde startet den engelske reformasjonen, til hvilken skuespiller som var best som James Bond, og hvordan man helst skulle spille Vivaldis konsertstykke «Sommer». Som oftest endte diskusjonene i latter og en fortsatt, men munter uenighet.

Sam stod tvekroket og famlet seg fram under vannet, fingrene gled over treverket inntil han rørte ved metall… noe med en u-formet krok og en firkantet form.

En hengelås, tenkte han, og synet av en eldgammel, skjellbelagt krok dukket opp i hodet hans. «Jeg har funnet noe,» opplyste han.

Remi snudde seg mot ham med de gjørmete armene hengende langs siden.

«Ha!» Sam trakk gjenstanden opp av vannet. Idet gjørmen gled av og plasket ned i vannet igjen, så han et glimt av rust og sølv, og så noen uthevede bokstaver…

M-A-S-T-E-R-L-O-C-K

«Nå?» sa Remi, med skepsis i stemmen. Hun var vant til Sam, som ofte gledet seg for tidlig.

«Jeg har funnet en antikk hengelås, min kjære, en Master fra cirka 1970,» svarte han, før han løftet trestykket den hadde vært festet til, opp av vannet. «Sammen med det som ser ut til å være en gammel portstolpe.» Han slapp den ned i vannet igjen og rettet seg opp med et stønn.

Remi smilte mot ham. «Min djerve skattejeger. Tja, det mer enn hva jeg har funnet.»

Sam kikket på klokken sin, en Timex Expedition som han bare brukte på ekspedisjoner. «Klokken er seks,» sa han. «Skal vi slutte for i dag?»

Remi tørket gjørme av armene sine og smilte bredt til ham. «Jeg trodde aldri du skulle spørre.»

De samlet sammen tingene sine og gikk tilbake til lettbåten, som de hadde bundet fast til stubben av en sypress inne på tørt land. Sam løsnet båten og skjøv den ut fra grunnen mens han vadet i vann opp til livet, og Remi prøvde å få start på påhengsmotoren. Motoren våknet til liv med et brøl, og Sam klatret om bord.

Remi dreide baugen inn i kanalen og økte farten. Den nærmeste byen og operasjonsbasen deres var Snow Hill, fem kilometer oppover Pocomoke-elven. De hadde valgt et Bed & Breakfast med en overraskende anstendig vinkjeller og en krabbesuppe som hadde sendt Remi til en kulinarisk himmel kvelden før.

De kjørte videre i taushet, dysset av den lave gurglingen fra motoren mens de stirret på de overhengende trekronene. Plutselig snudde Sam seg i setet sitt og så mot høyre.

«Remi! Sett ned farten.»

Hun saktnet farten. «Hva er det?»

Han grep en kikkert fra ryggsekken og løftet den til øynene. På elvebredden femti meter unna var det en åpning i løvverket –nok et skjult innløp blant de mange som de allerede hadde sett. Munningen var blitt blokkert av en haug av greiner som hadde samlet seg etter stormen.

«Hva ser du?» spurte hun igjen.

«Tja… jeg vet ikke,» mumlet han. «Jeg trodde jeg så en linje i løvverket… som en bue eller noe sånt. Det så ikke naturlig ut. Kan du få oss bort dit?»

Hun dreide på roret og styrte båten mot munningen av innløpet. «Sam? Ser du syner? Har du drukket nok vann i dag?»

Han nikket med blikket stivt festet mot innløpet. «Mer enn nok.»

Med et mykt dunk dumpet lettbåten nesen sin borti kvisthaugen. Innløpet var bredere enn det så ut til, mer enn femten meter tvers over. Sam slynget trossen rundt en av de største greinene, svingte beina over relingen og veltet seg ut i vannet.

«Sam? Hva er det du gjør?»

«Jeg er snart tilbake. Bli hvor du er.»

«Pokker heller.»

Før hun fikk sagt mer, tok Sam et dypt åndedrag, dykket under vann og forsvant. Tjue sekunder senere hørte Remi et plask på den andre siden av kvisthaugen, etterfulgt av Sam som gispet etter luft.

Hun ropte: «Sam? Er du…»

«Alt i orden. Jeg er snart tilbake.»

Ett minutt ble til to, deretter tre. Omsider ropte Sam gjennom løvverket: «Remi? Kan du være så snill å komme hit?»

Hun hørte den umiskjennelige munterheten i stemmen hans og tenkte: Å nei. Hun elsket ektemannens eventyrlystne impulsivitet, men hun hadde allerede begynt å fantasere om en lang varm dusj. «Hva er det?» spurte hun.

«Du må komme hit.»

«Jeg har akkurat begynt å tørke, Sam. Kan du ikke…»

«Nei, dette vil du se. Stol på meg.»

Remi sukket før hun lot seg gli ned i vannet. Ti sekunder senere tro hun vannet ved siden ham. Trærne på hver side av innløpet dannet en nesten sammenhengende trekrone over vannet som omsluttet dem som en grønn tunnel. Her og der traff sollyset den algedekte overflaten.

«Hei, hyggelig at du kunne komme,» sa han med et glis og klappet henne på kinnet.

«Ja vel, viktigper, hva er det vi…»

Han slo knyttneven mot den forkrøplete stammen han holdt seg fast i, men i stedet for et svakt dunk hørte hun en metallisk gjenklang.

«Hva er det der?»

«Jeg er ikke sikker enda. Deler av det –jeg kan ikke være sikker før jeg kommer meg ned der og inn.»

«Deler av hva? Kommer deg inn hvor?»

«Denne veien, kom igjen.»

Sam tok henne i hånden og svømte dypere inn i innløpet og rundt en sving, der løpet smalnet inn til seks meter. Han stanset og pekte på en sypress nær bredden, som var dekket av slyngplanter. «Der. Ser du det?»

Hun myste og skakket på hodet, først mot venstre, så mot høyre. «Nei. Hva skal jeg se etter?»

«Den greinen som stikker opp fra vannet, den som er formet som en T…»

«Greit, jeg ser den.»

«Se nøyere etter. Knip øynene sammen, det hjelper.»

Hun gjorde som han sa, knep øynene sammen og myste inntil hjernen hennes omsider registrerte hva hun så. Hun gispet. «Herre min gud, det er et… Det er ikke mulig.»

Sam nikket og gliste fra øre til øre. «Jepp. Det er det. Det, min kjære, er periskopet på en undervannsbåt.»


Kapittel 2

Sevastopol, Ukraina

Hadeon Bondaruk stod ved panoramavinduene i arbeidsværelset sitt og stirret ut over Svartehavet. Værelset var mørkt, bare opplyst av duse takspotter som var rettet mot hjørnene i rommet. Kveldsmørket hadde lagt seg over Krimhalvøya, men mot vest, over Romanias og Bulgarias kyster og mot gjenskinnet av de siste restene av solnedgangen, kunne han se en rekke stormskyer bevege seg nordover over vannet. Med noen få sekunders mellomrom pulserte skyene og sendte lange årer med lynglimt over horisonten. Det ville være her innen en time, og Gud hjelpe dem som var tåpelige nok til å bli fanget flytende på Svartehavet midt i en storm.

Eller, tenkte Bondaruk, Gud ikke hjelpe dem. Uansett. Storm og ulykke og ja, til og med krig, var naturens måte å tynne ut flokken på. Han hadde ingen tålmodighet med folk som ikke hadde vett nok eller var i stand til å beskytte seg selv mot livets voldsomheter. Det var en lekse han hadde lært seg som gutt, og en lekse han aldri hadde glemt.

Bondaruk var født i 1960, i en landsby sør for Ashgabat i Turkmenistan, høyt opp i Kopet Dagh-fjellene. Moren og faren hans, og deres foreldre før dem, hadde vært bønder og gjetere som levde i det grå geografiske området mellom Iran og det som den gang var Sovjetunionen, og som alle innfødte i Kopet Dagh, var de tøffe, selvforsynte, innbitt uavhengige og nektet å tilhøre noen av landene. Den kalde krigen hadde imidlertid andre planer for Bondaruk og familien hans.

Med den iranske revolusjonen i 1979, og avsettelsen av sjahen, begynte Sovjetunionen å sende flere tropper inn i grenseområdet nord for Iran, og Bondaruk, som den gang var nitten år, ble vitne til at landsbyens uavhengighet ble fratatt dem da Den røde armeens baser og utskytningsbaser for luftvernmissiler begynte å poppe opp i deres en gang så fredfulle hjem i fjellene.

De sovjetiske troppene behandlet Kopet Daghs innfødte som tilbakestående villmenn, og feide over landsbyene som en svøpe, forsynte seg av mat og kvinner, skjøt husdyr for moro skyld og samlet sammen «iranske revolusjonære elementer» for en oppsamlende avretting. Det at Bondaruk og folket hans visste lite om verden utenfor og verdenspolitikken, betydde ingenting. Deres muslimske religion og nærheten til Iran gjorde dem mistenkelige nok.

Ett år senere dukket et par tanks opp i utkanten av landsbyen, sammen med to kompanier av Røde armé-soldater. En skvadron med soldater var blitt tatt i bakhold natten før, fortalte kommandøren Bondaruk og landsbyboerne. Åtte menn hadde fått halsen skåret over, og de var blitt strippet for klær, våpen og personlige eiendeler. Landsbyens eldste fikk fem minutter på seg til å finne dem som var ansvarlige for udåden, ellers ville hele samfunnet bli holdt ansvarlig.

Bondaruk hadde hørt historier om turkmenske motstandsmenn på landsbygda som ble hjulpet av iranske kommandosoldater, men så vidt han visste, var ingen av landsbyboerne innblandet. Da de ikke var i stand til å frambringe den skyldige part, bad landsbyens leder den sovjetiske kommandanten om nåde, og ble skutt som belønning. I løpet av den neste timen lot tanksen granatene regne over landsbyen, inntil den lå i ruiner og stod i brann. Bondaruk ble skilt fra familien sin i all oppstandelsen, og han og en håndfull gutter og menn kom seg i sikkerhet høyere opp i fjellene, langt nok unna til å være trygge for soldatene, men nært nok til at de kunne se på at hjemmene deres ble rasert i løpet av natten. Neste dag var de tilbake i landsbyen for å lete etter overlevende. Flere døde enn levende ble funnet, inkludert Bondaruks familie, som hadde søkt ly inne i moskeen, bare for å bli knust levende idet den kollapset.

Noe inne i ham ble forandret, som om Gud hadde trukket et mørkt forheng foran hans tidligere liv. Han samlet sammen de sterkeste og mest ivrige av landsbyboerne, både menn og kvinner, og de tok til fjellene som partisaner.

Innen seks måneder hadde Bondaruk steget i posisjon og ikke bare blitt leder for sine egne krigere, men også en legende blant det turkmenske folk på landsbygda. Bondaruks krigere slo til om natten, tok sovjetiske grensepatruljer og konvoier i bakhold og forsvant tilbake til Kopet Dagh som gjenferd. Innen ett år etter landsbyens ødeleggelse var det utlovet skuddpremie på ham. Han hadde tiltrukket seg oppmerksomheten til de sovjetiske lederne i Moskva, som nå var viklet inn i både en anspent våpenhvile med Iran og åpen krig med Afghanistan, og dessuten en geriljakonflikt i Turkmenistan.

Kort tid etter at han fylte tjueen år, fikk Bondaruk nyss om et rykte som skulle være satt ut av iranske etterretningsfolk, om at hans Kopet Dagh-krigere hadde en alliert i Teheran hvis han bare var villig til å sette seg ned og lytte, noe han også gjorde, i en liten kafé utenfor Ashgabat.

Mannen Bondaruk skulle møte, viste seg å være en oberst i Irans paramilitære eliteorganisasjon, også kjent som Pasdaran, eller Vokterne av revolusjonen. Obersten tilbød Bondaruk og hans krigere våpen, ammunisjon, opptrening og nødvendig utstyr til krigen mot sovjeterne. En skeptisk Bondaruk ville vite om det fantes en hake ved denne avtalen –en betingelse som gjorde at de ganske enkelt ville havne under hælen på iranerne i stedet for sovjeterne. Han ble forsikret om at det ikke fantes noen slike betingelser. Vi har felles forfedre, tro og sak. Hvilke flere bånd trengte de? Bondaruk aksepterte tilbudet, og i løpet av de neste fem årene bidrog Bondaruk og krigerne hans, under den iranske oberstens ledelse, til at de sovjetiske okkupantene sakte, men sikkert ble brutt ned.

Selv om det i seg selv var tilfredsstillende nok for Bondaruk, var det relasjonen til obersten som hadde den største effekten på ham. Det lot til at obersten hadde undervist i persisk historie før han var blitt utkalt for å bistå revolusjonen. Det persiske riket, forklarte han, strakte seg nærmere tre tusen år bakover i tid og hadde i sin glanstid omfattet Det kaspiske hav og Svartehavet, Hellas, Nord-Afrika og mesteparten av Midtøsten. Bondaruk ble fortalt at Xerxes I, Xerxes den store, som hadde invadert Hellas og knust Sparta i slaget ved Thermopylene, faktisk var født i de samme fjellene som Bondaruk kalte sitt hjem, og det ble sagt at han var far til et titall barn i Kopet Dagh.

Denne tanken lå Bondaruk alltid på minne mens han og geriljaen hans fortsatte å trakassere sovjeterne, inntil Den røde armé endelig, i 1990 og over et tiår etter at den hadde marsjert inn i Kopet Dagh, trakk seg tilbake fra grensen. Kort tid etter ble Sovjetunionen oppløst.

Nå når kampen var over, og Bondaruk ikke hadde til hensikt å dra tilbake for å være gjeter, flyttet han, godt hjulpet av sin iranske oberstvenn, til Sevastopol, som var blitt Svartehavsområdets ville vest etter Sovjetunionens kollaps. Med sin naturlige autoritet og vilje til å bruke brutale og voldelige metoder, var han sikret en posisjon på den ukrainske svartebørsen, og senere i den ukrainske Krasnaya Mafiya, eller Røde Mafia. Innen han fylte trettifem år, hadde Hadeon Bondaruk kontroll over praktisk talt hvert eneste kriminelle foretak i Ukraina, og var mangemilliardær.

Med denne posisjonen, og makten og formuen sikret, vendte Bondaruk sin oppmerksomhet mot ideen han hadde hatt i bakhodet i mange år: Var Xerxes den store virkelig født og oppvokst i Kopet Dagh-fjellene? I hans eget hjemland? Hadde han og Xerxes, som gutter skilt av århundrer, gått på de samme veiene og stirret utover det samme landskapet? Kunne han være en etterkommer av persiske konger selv?

Svaret kom ikke av seg selv, det tok fem år, millioner av dollar og en dedikert stab av historikere, arkeologer og genealoger, men da han rundet førti år, var Hadeon Bondaruk sikker i sin sak: Han var faktisk en direkte etterkommer av Xerxes den første, hersker av det persiske verdensriket.

Og ut fra den kjensgjerningen vokste Bondaruks nysgjerrighet snart til en besettelse for alt som var persisk; han brukte alle penger og all sin innflytelse på å skaffe seg persiske gjenstander, fra drikkebegeret som ble brukt under bryllupsfeiringen i Cyaxares, til et steinpodium som ble benyttet i soroastriske ritualer i Sasanid-dynastiet og det juvelbesatte gerron-skjoldet som ble båret av Xerxes selv, ved Thermopylene.

Og samlingen hans var nesten komplett. Bortsett fra en grell unnlatelse, minnet han seg om. Hans personlige museum, som lå i herskapshusets indre, var en skatt som han aldri delte med noen, spesielt siden ingen var verdig dets herlighet, men først og fremst fordi det ikke var komplett enda.

Ikke enda, tenkte han nå. Men det skulle han snart gjøre noe med.

Som på stikkord åpnet døren seg, og en tjener kom inn. «Unnskyld meg, sir.»

Bondaruk snudde seg. «Hva er det?»

«Det er telefon til deg. Mr. Arkhipov.»

«Sett den over.»

Tjeneren trakk seg tilbake og lukket døren varsomt etter seg. Han plukket opp telefonrøret. «Jeg håper du ringer meg fordi du har gode nyheter, Grigorij.»

«Det gjør jeg, sir. Ifølge mine kilder driver mannen en antikvitetsforretning i området. Nettsiden som han la ut bildet på, er et veletablert forum for antikvitetshandlere og skattejegere.»

«Og har noen vist interesse for glasskåret?»

«Noen få, men ingen som virker seriøse. Foreløpig har man konkludert med at det bare er et skår fra en knust flaske, ikke noe mer.»

«Bra. Hvor er du?»

«I New York, og venter på å gå om bord i flyet.»

Bondaruk måtte smile. «Du viser alltid initiativ. Det liker jeg.»

«Det er jobben min,» svarte russeren.

«Og hvis du klarer å sikre deg gjenstanden, kan du vente deg en bonus. Hvordan planlegger du å nærme deg mannen, denne antikvitetshandleren?»

Russeren var stille en stund, og Bondaruk kunne nesten se Arkhipovs lepper krølle seg til et velkjent, ondskapsfullt smil.

«Jeg mener at det alltid er best å gå rett på sak, gjør ikke du?»

Arkhipov var vant til konfrontasjon og resultat, tenkte Bondaruk. Den tidligere russiske Spetsnaz-agenten var smart, hensynsløs og nådeløs. I de tolv årene han hadde vært i Bondaruks tjeneste, hadde Arkhipov alltid fullført et oppdrag, uansett hvor snuskete det måtte være.

«Det gjør jeg,» svarte Bondaruk. «Da overlater jeg saken til deg. Bare sørg for at det gjøres diskré.»

«Det gjør jeg alltid.»

Og det var sant. Svært mange av Bondaruks fiender hadde, så vidt myndighetene kunne fastslå, simpelthen forsvunnet fra jordens overflate.

«Ring meg med en gang du hører noe.»

«Det skal jeg.»

Bondaruk skulle til å legge på da et nytt spørsmål dukket opp i hodet hans. «Bare for å tilfredsstille min nysgjerrighet, Grigorij, hvor ligger denne mannens butikk? Er det i nærheten av stedet vi forutså?»

«Veldig nært. I en liten by som heter Princess Anne.»

